Ալդո Ռոսսի

Ալդո Ռոսսի (, ), իտալացի ճարտարապետ։ Զբաղվել է ճարտարապետական նախագծմամբ, գրաֆիկայով, ինչպես նաև ճարտարապետության տեսությամբ։

Կենսագրություն 

Ալդո Ռոսսին ծնվել է 1931 թվականին Միլանում։ 1959 թվականին ավարտել է Միլանի տեխնիկական համալսարանը` ստանալով ճարտարապետական կրթություն։

1960-ական թվականներին Ալդո Ռոսսին հիմնականում զբաղվել է տեսական աշխատանքով` կրելով կարևոր մի քանի ուղղությունների` իտալական ռացիոնալիզմի, նեոդասականության, ինչպես նաև մետաֆիզիկական գեղանկարչական դպրոցի հիմնադիր նկարիչ Ջորջո դե Կիրիկոյի ազդեցությունը։

Իր աշխատություններում ու հոդվածներում Ռոսսին խիստ քննադատության է արժանացնում 1960-ական թվականներին ճարտարապետա-քաղաքաշինական գործունեությունը։ Նա հակառակվում էր այն ճարտարապետներին, ովքեր կարծում էին, որ քաղաքը պետք է ստեղծվի որպես միաժամանակյա օբյեկտ` ժամանակից դուրս։ Ռոսսիի կարծիքով քաղաքները ժամանակի ընթացքում զարգանալու միտում ունեն` կուտակելով «կոլեկտիվ հիշողություն»։ Այսինքն` քաղաքը կրող հիմքը ճարտարապետական հուշարձաններն են։

Իր ճարտարապետական գործունեության ընթացքում Ռոսսին կիրառել է այդ տեսակետները` շարունակելով 1920-1930 թվականներին Իտալիայում ձևավորված «մետաֆիզիկական ճարտարապետության» ուղղությունը։ Դա դրսևորվել է ճարտարապետի մի շարք աշխատություններում` «Քաղաքային ճարտարապետություն» («L’architettura della città», 1966), «Գիտական ինքնակենսագրություն» («Autobiografia scientifica», 1981): 1970-1990-ական թվականներին Ռոսսին ոչ միայն նախագծել է տարբեր շինություններ, այլև շարունակել է տեսական աշխատանքներ գրելը, զբաղվել կահույքի, ինտերիերի, ափսեների դիզայնով։

1990 թվականին ճարտարապետն արժանացել է Պրիցկերի ճարտարապետական մրցանակին։

Ալդո Ռոսսին մահացել է 1997 թվականին ավտովթարից։

Հիմնական նախագծեր 
 Գալարատեզե II թաղամաս (Gallaratese Quarter II), Միլան, Իտալիա (1974)։ Համատեղ ծրագիր Կառլ Այմոնինոյի հետ։
 Շյուտցենշտրասե թաղամաս (Quartier Schützenstrasse), Բեռլին, Գերմանիա (1994-1998)
 Սան Կատալդո գերեզմանատուն (San Cataldo Cemetery), Մոդենա, Իտալիա
 Կառլո Ֆելիչե թատրոն (Teatro Carlo Felice), Ջենովա, Իտալիա
 Պալացո հյուրանոց (Palazzo Hotel), Ֆուկուոկա, Ճապոնիա (1986)
 Կազա Ավրորա (Casa Aurora), Թուրին, Իտալիա (1987)
 Բոնեֆանտեն թանգարան (Bonnefantenmuseum), Մաստրիխտ, Նիդերլանդներ (1990-1995)
 Կա դի Կոցցի (Ca' di Cozzi), Վերոնա, Իտալիա (1997)

Պատկերասրահ

Գիտական հիմնական աշխատություններ 
 «Քաղաքային ճարտարապետություն» («L’architettura della città», 1966
 «Գիտական ինքնակենսագրություն» («Autobiografia scientifica», 1981

Ծանոթագրություններ

Արտաքին հղումներ 
 Ալդո Ռոսսին Պրիցկերի ճարտարապետական մրցանակի կայքում 
 Ալդո Ռոսսիի կենսագրությունը 

Իտալացի ճարտարապետներ
Ավտոճանապարհային վթարներից զոհվածներ
Արվեստի և գրականության ամերիկյան ակադեմիայի անդամներ
Իտալացի դիզայներներ
Միլանի համալսարանի շրջանավարտներ